Deputatul ALDE Varujan Vosganian a anunţat marţi, în plenul Camerei Deputaţilor, că doreşte să voteze în cunoştinţă de cauză proiectul privind eliminarea pensiilor speciale, drept pentru care a solicitat publicarea punctului mediu de pensie pentru respectivele categorii vizate de actul normativ.



Vosganian a făcut totodată un apel public către europarlamentarii USR şi PNL Dacian Cioloş şi Rareş Bogdan să ceară la Bruxelles eliminarea indemnizaţiilor de vechime pentru parlamentarii europeni, până atunci propunând retrimiterea proiectului la comisiile de specialitate, propunere care a fost respinsă cu majoritate de voturi.





"În perioada de tranziţie, ideologia predominantă n-a fost nici stânga, nici dreapta, ci a fost populismul şi asta s-a văzut limpede anul trecut, în chestiunea alocaţiilor pentru copii. Populismul nu înseamnă să iubeşti poporul, ci să te foloseşti de popor. Acest proiect de lege îmi ridică unele probleme şi de conştiinţă, dar şi de probitate politică. În primul rând, aş vrea să ştiu care este salariul mediu şi pensia media pe aceste diverse categorii, care e punctul mediu de pensie, ca să ştim exact ce decalaje reparăm. (...) În al doilea rând, aş dori să ştiu care este reglementarea în alte ţări, ca să ştim dacă nu cumva inventăm noi din nou roata. Am mai trecut prin asta. (...) Aş vrea să ştiu clar care este regimul salarizării şi pensionării procurorilor, judecătorilor, parlamentarilor, SPP-iştilor, ofiţerilor de contrainformaţii şi informaţii în alte ţări, pentru că altminteri noi nu avem argumente", a declarat Vosganian la dezbaterea proiectului de eliminare a pensiilor speciale.



El a adăugat că nu i se pare normal să se vină cu o lege care anulează toate pensiile speciale fără să existe în acelaşi timp o lege care reglementează statutul profesional al respectivelor categorii de persoane.



"Nu se poate să dai tuturor categoriilor aceleaşi obligaţii, dar să nu le dai tuturor categoriilor şi aceleaşi drepturi. Nu mi se pare normal ca anumite categorii sub mandat să aibă constrângeri, să nu poată face anumite activităţi, deci să nu-şi poată spori pensia, dar în acelaşi timp prin lege să nu le oferi posiblitatea să aibă o pensie sporită tocmai că nu şi-o pot prelungi altminteri. (...) Eu nu votez personal această lege până când domnii Rareş Bogdan şi Dacian Cioloş, care au răcnit ca din gură de şarpe să tăiem pensiile speciale, nu vor cere în numele PNL şi USR la Bruxelles Comisiei Europene să taie indemnizaţiile de vechime ale parlamentarilor europeni. Nu mi se pare normal ca un parlamentar care ajunge ministru de Finanţe în România să nu aibă nicio compensare, în timp ce un parlamentar care ajunge un funcţionar de rangul IV la Banca Mondială să aibă pensie specială. Cu alte cuvinte, în România eşti privilegiat dacă îţi faci treaba la Bruxelles. Păi, haideţi să mutăm Parlamentul la Bruxelles, că oricum o parte din ceea ce decide vine de acolo!", a afirmat Vosganian.



Deputatul ALDE a susţinut că, până când Dacian Cioloş şi Rareş Bogdan nu cer public grupurilor parlamentare din care fac parte să se elimine pensiile speciale pentru ei la Bruxelles, nu vrea "să joace într-o comedie de acest fel în România".



"Eu vreau să votez în cunoştinţă de cauză, nu mă pronunţ nici pentru da, nici pentru nu, pentru că nu am toate elementele. Ori amânăm dezbaterile până când vin aceste lucruri pe care le-am cerut, ori ne întoarcem la comisii pentru a regla aceste lucruri. (...) Apelul meu este public la domnul Cioloş şi la acest club iacobin care se cheamă USR şi la PNL şi la domnul Rareş Bogdan", a mai spus Vosganian. AGERPRES/(A - autor: Cătălina Matei, editor: Florin Marin, imagine: Marian Vlăduț, redactor video: Marilena Gheorghiță, montaj: Andrei Cârlan, editor online: Gabriela Badea)